དཔེར་ན།གཏམ་རྒྱུད་ཀྱི་མགོ་བརྩམས་མ་ཐག་པའི་དུམ་མཚམས་གཉིས་པར།ང་རང་ཡ་མཚར་ནས་ཞེས་མཚམས་བཅད་རྗེས།ཐིག་ཕྲེང་སྟོང་བ་ཞིག་གི་རྗེས་ནས་སླར་ཡང་འཕྲོར་མཐུད་དེ་སྤོ་བོ་ལགས་་་་་་ཞེས་མཐུད་འདུག་པ་འདི་ལྟ་བུ་ནི་དེབ་འདིའི་ནང་གི་གཅོད་མཚམས་ཉམས་པའི་སྐྱོན་ཆེ་ཤོས་ཤིག་རེད།དེ་ཡང་འདི་ཁོ་ན་མིན་པར་དུམ་མཚམས་མང་པོ་ཞིག་གི་རྗེས་སུ་་་་་ཞེས་དྲིས་པར་་་་ཞེས་མཚམས་བཅད་དེ་ཚན་པ་ཞོལ་མ་དེ་གོང་མ་ལ་མཐུད་པའི་རིགས་མང་པོ་ཞིག་ཡོང་གི་འདུག་པ་ནི་ཀློག་དུས་ཆེས་མི་བདེ་ས་དག་རེད།འདི་ལྟར་གཅོད་མཚམས་མི་བདེ་བར་བྱས་འདུག་པ་འདིར་མཚོན་ན་བྱིས་པ་དག་གི་ཀློག་འདོད་ཀྱི་ཚོར་བ་ལ་གནོད་པ་ཐེབས་སྲིད་པའི་སྐོར་རེད།བྱིས་པར་བག་ཆགས་འཇོག་སྟངས་ཐད་གང་ཅིར་གཟབ་གཟབ་བྱེད་དགོས་པ་འདི་གལ་ཆེ་བས།ཚིག་གི་གཅོད་མཚམས་འདི་ལྟར་ཡོད་པའི་དཔེ་ཆ་འདིར་ཐེངས་མང་པོར་བལྟས་ཚེ་ཁོང་ཚོས་དཔེ་དེབ་ངོས་སུ་ཅི་ཡོད་བདེན་པར་འཛིན་རྒྱུ་རང་ཡིན་པས་རྗེས་མར་གནོད་པ་ཡོད་པ་རེད།དཔེར་ན་ད་ལྟ་ཞིང་ཆེན་དང་ལྗོངས་ལྔའི་མཉམ་དུ་བསྒྲིགས་པའི་བོད་ཡིག་དཔེ་དེབ་ལས།ལོ་རིམ་དང་པོའི་དཔེ་ཆ་སྟོད་སྨད་གཉིས་སུ་མིང་ཚིག་དག་གི་རྗེས་སུ་ཤད་ཡོད་པ་མ་རེད།དེ་བས་སློབ་མ་མང་པོ་ཞིག་གིས་ཀྱང་ཤད་དགོས་སར་ཤད་མི་འཇོག་པའི་སྐྱོན་ཆེན་པོ་ཞིག་ཡོད་པ་རེད།གལ་སྲིད་དགེ་རྒན་གྱིས་སློབ་མ་ཆེ་གེ་མོར་ཤད་བཞག་མི་འདུག་པས་ནོར་འདུག་ལབ་ཚེ།དཔེ་ཆའི་ངོས་སུ་ཡང་ཤད་མི་འདུག་ཟེར་གྱིན་འདུག་པས།ན་ཆུང་སློབ་མར་དམིགས་པའི་དཔེ་དེབ་ཅིག་རྩོམ་སྒྲིག་བྱེད་པ་ནི་གཞན་ལས་ལྷག་པའི་གཟབ་ནན་བྱེད་དགོས་པའི་བྱ་བ་ཞིག་ཡིན་པ་འདི་སེམས་ལ་ངེས་པར་བྱེད་དགོས།གཞན་ཀྱང་ཐོབ་སར་ཡང་བཞག་པ་སོགས་ཀྱང་རེ་ཟུང་འདུག་ཀྱང་དེའི་སྐོར་མང་པོ་མི་བཤད།